સ્મશાનથી ભારે હૈયે નરોત્તમદાસને લઈ બધા ડાઘુઓ ઘરના દરવાજા પાસે આવી ઉભડક બેઠા. ડાઘુઓને કોગળો કરાવવા એક માણસ લોટામાં પાણી લઈ આવ્યો. બધાને હથેળીમાં પાી આપતા આપતા જ્યારે તે નરોત્તમદાસ પાસે આવ્યો તો હથેળીમાં પાણી લેતા તેઓના બધા બંધ છૂટી ગયા. કલા વગરના ઘરમાં પ્રવેશવાની યાદ આવતા તેઓ ધ્રુસકે ધ્રુસકે રડી પડયા. સૌમિલ પણ પિતાને વળગી રડવા લાગ્યો. અન્ય સ્વજનોએ પણ બંનેને રડવા દીધા. આંસુ ખૂટયા અને હૃદય થોડું હળવું થયું હશે માની બે માસો તેમને દોરી ઘરમાં લઈ ગયા. ઘરમાં સોફા પર બેસતા જ દાસ ઢગલો થઈ ગયા. ક્યાંય સુધી તેઓ ધીમું અને છાનું રડતા રહ્યા. રડતી દીપા તેમના વાંસે હાથ ફેરવતી રહી.